作者：黄子行
词牌/韵律：贺新郎

paragraphs: 开遍寒梅萼。
正东皇、排酥砌玉，幻成楼阁。
十万琼琚仙女队，来趁春光游乐。
向醉里、玉簪轻落。
零乱不知何处去，甚人间、一夜东风恶。
吹起在，画檐角。
参差向晓森如削。
似吴姬、妆残粉指，向人垂著。
好似西园春笋瘦，红锦䙀儿乍剥。
且莫遣、儿童敲却。
拟办羔儿香瓮酒，唤刘叉、来醉尊前约。
吟好句，再描摸。